

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 11 Αυγούστου 2023

**Συλλυπητήριο μήνυμα της Υπουργού Πολιτισμού Λίνας Μενδώνη, για την απώλεια της Λιζέτας Νικολάου**

Πληροφορούμενη την απώλεια της Λιζέτας Νικολάου, η Υπουργός Πολιτισμού Λίνα Μενδώνη, έκανε την ακόλουθη δήλωση.

«Με θλίψη αποχαιρετούμε μια σπουδαία φωνή, χαρισματική και αναγνωρίσιμη. Ανάμεσα στον πλούτο των καλών έντεχνων λαϊκών τραγουδιστών της ελληνικής μουσικής, η Λιζέτα Νικολάου ξεχώρισε από την πρώτη της εμφάνιση, με ερμηνείες που είχαν ξεχωριστό χαρακτήρα, ένταση, δύναμη, συναίσθημα, μελωδικότητα. Μπήκε στη δισκογραφία το 1973, έγινε όμως ευρέως γνωστή ερμηνεύοντας τραγούδια του Γιάννη Μαρκόπουλου στους δίσκους «Θεσσαλικός Κύκλος», «Ανεξάρτητα» και «Αφιέρωμα» τη διετία 1974-75. Έχει ερμηνεύσει τραγούδια του Μίκη Θεοδωράκη, και συνεργάστηκε με μεγάλους δημιουργούς και ερμηνευτές όπως ο Βασίλης Τσιτσάνης, η Βίκυ Μοσχολιού, ο Στράτος Διονυσίου. Οι αξέχαστες ερμηνείες της θα εξακολουθήσουν να μας θυμίζουν τη σημαντική της παρουσία στην ελληνική μουσική. Ειλικρινή συλλυπητήρια στον γιο, στην οικογένεια και στους οικείους της».